Arne Melchior (CD), 2000-02-03:
Hun modtog altså bolden på vores centring.
Jeg vil ikke sige, der var tale om en helflugter, men jeg forstod da, at ministeren nærmest er pro turisme.
Hvis jeg lige må have lov at nævne det, som ministeren sagde om en stigning på 1½ mia. kr. på 2 år, så svarer det jo knap nok til prisstigningerne, til inflationen, så det er altså ikke nogen fremgang.
Nej, den er ikke bare i erhvervets øjne meget høj, den er faktuelt beviseligt den højeste, der overhovedet kendes.
Nå, men nærmest pro er da altid noget, og der er da også sket andre glædelige ting i nyere tid: Vi har for første gang i 25 år set nogle nye internationale hotelkæder slå sig ned i Danmark.
Det er meget, meget vigtigt og glædeligt.
Og vi har også set regeringen indgå en aftale over 3 år med Danmarks Turistråd - det er også en glædelig ting - således at man kan disponere på lang sigt, hvilket jo er afgørende vigtigt.
Men altså: Det står ikke godt til.
Tilbagegangen er en kendsgerning.
Ministeren nævnte nogle enkelte tal.
- 17 pct. Det er ikke bare et fald, det er et dramatisk drop, og det er gået ud over såvel hoteller som camping, feriehuse og feriecentre osv. og selvfølgelig også forlystelser, museer, restauranter og alt det andet.
Så der er sandelig grund til at råbe vagt i gevær, og jeg skal her i telegramstilsform nævne nogle af de mest påtrængende problemer, vi står over for. Ministeren nævnte selv energiafgifterne.
Det er jo fuldstændig, undskyld udtrykket, til grin, at man ikke vil godskrive overnatningssteder og forlystelsesparker den energi, de bruger som procesenergi.
Jeg citerer fra Turismens Fællesråds nyhedsbrev af december 1999 følgende: »At turisterhvervet »kun« servicerer og ikke forarbejder en vare og dermed ikke er berettiget til godtgørelse for de grønne afgifter er grundlæggende en klar diskriminering og manglende anerkendelse af turisterhvervet og dets samfundsøkonomiske betydning.«
Det turde være helt klart, og det kan dokumenteres.
Der er også nogle åndssvage tv-afgifter på hotellerne.
Vi har som sagt den højeste moms på hotelovernatninger, der overhovedet findes, og samtidig det mindste erhvervsfradrag, der overhovedet findes.
Det er det næste problem, og det må da især interessere erhvervsministeren, at erhvervsturismen får tålelige kår.
Ministeren mener ikke, at Malmö er en konkurrent, men det skal jeg love for: I Malmö vil hotelpriserne alene på grund af lavere afgift være 150 kr. lavere end i København, og da toget jo går ustandselig og er billigt, er det klart, at det kun er dumme erhvervsfolk, der ikke bor i Malmö, hvis de har forretninger i København. Det skal vi nok hurtigt opleve. Vi har en vigtig kongres-, konference- og seminarvirksomhed, men vi mangler, især i København, et internationalt og meget stort kongrescenter til at tage de helt store arrangementer.
Næste problem er rollefordelingen og pengefordelingen mellem Danmarks Turistråd og de otte regioner, og næste problem igen er restriktionerne på udlejning af feriehuse.
Retten i Ringkøbing har for nylig fastslået, at der skal være mulighed for flere udlejninger af 3-4 ugers længde i vinterhalvåret.
Næste problem er Øresundsbroen, som skaber en lang række problemer i konkurrencen mellem København og Sjælland og det sydsvenske område.
Det næste og sidste problem, jeg vil nævne, er, at Danmark jo i virkeligheden er ukendt ude i den store verden. Øst for Stockholm og syd for Hamburg ved kun et mindretal, at der overhovedet er noget, der hedder Danmark, hvor det ligger, og hvad det står for.
Det må være statens investering at gøre noget ved det, for det kan man ikke forlange af brancherne, og statens investering er også helt afgørende for, hvor meget amter og kommuner og erhvervsliv vil engagere sig i denne investering.
Ministeren omtalte, hvad der kunne koste en halv eller en hel milliard.
Jeg vil hævde, at hvis vi sænker hotelmomsen og øger afløftningsretten, vil der blive tjent adskillige milliarder netto på den forretning.
Men det må jeg redegøre for senere.
Jeg skal så ... kan jeg nå at læse vedtagelsen op?
Jeg siger tak til formanden.
Det skal ikke ske oftere, i hvert fald ikke i dag.
Men jeg siger tak for formandens tålsomhed og skal derfor på vegne af ni partier, nemlig Socialdemokratiet, Venstre, De Konservative, SF, Dansk Folkeparti, CD, De Radikale, Kristeligt Folkeparti og Enhedslisten fremsætte følgende: Forslag til vedtagelse
»Folketinget pålægger erhvervsministeren at fremlægge en turistpolitisk redegørelse.
Denne bør omfatte et tilbageblik over den turistmæssige udvikling for de seneste ti år samt udstikke retningslinjer for turisme i og til Danmark for de kommende 4-5 år.
Redegørelsen bør indeholde fyldig oplysning om den statslige investering i turismen i de forgangne år samt skitsere beløbsrammer for den kommende periode.
Ligeledes bør redegørelsen drage sammenligning mellem de danske turisterhvervs økonomiske vilkår og barrierer i forhold til den tilsvarende situation i vore nabolande.
Herved tænkes ikke mindst på Sverige i lyset af de nye udfordringer efter åbningen af Øresundsbroen.
Erhvervsministeren opfordres til under udarbejdelse af redegørelsen at inddrage turismens hovedorganisationer, herunder Danmarks Turistråd, Turismens Fællesråd, turistregionerne samt brancheorganisationerne.
Redegørelsen bør foreligge medio oktober 2000, så at den kan komme til debat i Folketinget førstkommende november.«
Igen tak til formanden.